sell on fact..?โมนิก้าและทีมงาน
*สถานการณ์ของตลาดหุ้นไทยในห้วงเวลานี้ ไม่มีอะไรโดดเด่นเป็นชิ้นเป็นอัน ข่าวสารด้านบวกที่โผล่เข้ามาในยามนี้เป็นเพียงยาโด๊ปที่ใช้การได้แค่ระยะสั้นๆ หลังจากนั้นต้องปล่อยไปตามมีตามเกิด ไม่สามารถคาดเดาเหตุการณ์ในวันถัดไปได้เลย บวกกับแนวความคิดของนักเล่นทุกหมู่เหล่าใช้ตรรกะลงทุนในแบบsell on fact ดัชนีถึงขยับเขยื้อนขึ้นไปไม่ไกลสักทีไงล่ะค่ะ
2 ก.ย. 2558

*สถานการณ์ของตลาดหุ้นไทยในห้วงเวลานี้ ไม่มีอะไรโดดเด่นเป็นชิ้นเป็นอัน ข่าวสารด้านบวกที่โผล่เข้ามาในยามนี้เป็นเพียงยาโด๊ปที่ใช้การได้แค่ระยะสั้นๆ หลังจากนั้นต้องปล่อยไปตามมีตามเกิด ไม่สามารถคาดเดาเหตุการณ์ในวันถัดไปได้เลย บวกกับแนวความคิดของนักเล่นทุกหมู่เหล่าใช้ตรรกะลงทุนในแบบsell on fact ดัชนีถึงขยับเขยื้อนขึ้นไปไม่ไกลสักทีไงล่ะค่ะ
*งานนี้ไม่ต้องวิเคราะห์ประเด็นอื่นให้เสียเวลา เพราะนาทีนี้ไม่มีใครอยากถือหุ้นยาว บวกกับดัชนีดีดตัวขึ้นอย่างรวดเร็ว จังหวะนี้ถึงเป็นช่วงของการเทขายทำกำไรเพื่อถอนทุนแบบทบต้นทบดอก หรือภาษาหุ้นวันละคำที่เม้าท์มอยด์กันว่า “หลอกไปเชือด” เดี๊ยนถึงพยายามให้แฟนคลับมองประเด็นดังกล่าวเป็นเรื่องของเกมการเงิน และเรื่องนี้มองได้ง่ายๆ ใครออกตัวได้ “เร็วกว่า แรงกว่า จังหวะดีกว่า” คนนั้นมีชัยนะจะบอกให้
*ด้วยเหตุนี้ถึงทำให้ตลาดหุ้นเต็มไปด้วยข่าวลวง ไม่มีใครให้ข้อมูลที่แท้จริงได้สักที “โมนิก้า” ถึงต้องโฟกัสไปที่รูปแบบการเข้าลงทุนเป็นหลัก เพราะเป็นหนทางเดียวที่จะรอดพ้นจากแรงเทขายนักลงทุนสถาบัน และเมื่อมองไปข้างหน้าอีก 1 เดือนถึง 3 เดือนจะเห็นว่า ไม่มีอะไรเป็นตัวชูโรงสักเรื่อง! วานนี้ดัชนีถึงดิ่งลงมาปิดที่ 1,362.39 จุด ลบไป 20.02 จุด ด้วยมูลค่าการซื้อขาย 4.92 หมื่นล้านบาทไงล่ะค่ะ
*เหมือนกับที่เม้าท์ให้ฟังเมื่อวันก่อนว่า นี่เป็นเกมโต้กลับเร็ว ไม่มีเวลามานั่งอิดออด “โมนิก้า” ถึงอยากให้แฟนคลับพุ่งเป้าไปเลยว่า วันนี้จะเอาอย่างไรกับ CSS หลังสวมบทพระเอกขี่ม้าขาว พร้อมกับโชว์ความแข็งแกร่งได้อย่างเด็ดดวง ก่อนจะมาปิดที่ระดับ 5.25  บาท บวกไป 0.51 บาท หรือขึ้นไป 10.75% ด้วยมูลค่าการซื้อขาย 970 ล้านบาท รวมเบ็ดเสร็จ 2 วันขึ้นมาทั้งสิ้น 20% มันเป็นลูกติดพันที่น่าจะเกาะกระแสต่อไปอีกนิดหนึ่งนะคะ
*เช่นเดียวกับในรายของ AJD หากมองด้วยสายตาแบบหยาบๆ หุ้นตัวนี้เป็นอะไรที่น่าสนใจมากๆ เพราะวอลุ่มหนาแน่น มีแรงรับเข้ามาตลอด แถมผุดข่าวดีออกมาเป็นระยะ “โมนิก้า” ถึงอยากให้นักเล่นคิดกันต่อไป เอาอย่างไร? เพราะวันนี้หุ้นมาด้วยความเชื่อ ผสมผสานกับเสี่ยตัวใหญ่เป็นโต้โผ หุ้นถึงวิ่งฝ่าแรงเทขายขึ้นมาปิดที่ 1.49 บาท บวกไป 0.11 บาท หรือขึ้นไป 8% ด้วยมูลค่าการซื้อขาย 1,000 ล้านบาท มันเป็นเกมที่จะเล่นกันอีกพักใหญ่ๆ งานนี้เม้าท์ได้แค่ว่า ใครไม่ชอบก็ถอยไป..อิอิอิ
*ประเด็นข้างต้นดูได้จาก PK หุ้นพิมพ์นิยมของนักเก็งกำไรมากหน้าหลายตา “โมนิก้า” ถือเป็นอีกหนึ่งความน่าผิดหวังสำหรับนักเล่นขาประจำ เพราะมุกที่นำมาเล่นเที่ยวนี้เริ่มแป้กไม่เป็นท่า พัฒนาการสำคัญยังไม่มีอะไรออกมาเป็นชิ้นเป็นอัน หุ้นถึงอ่อนตัวลงจากจุดสูงสุดของวันที่ระดับ 6.70 บาท ลงมาปิดที่ 6.05 บาท บวกไปแค่ 0.05 บาท ด้วยมูลค่า 730 ล้านบาท มันเข้าทางพวกขาปั่นน่องเหล็กเต็มๆ นะเนี่ย
*เช่นเดียวกับสถานการณ์ที่เกิดขึ้นกับหุ้น WICE ซึ่งเริ่มดันกันสุดลิ่มทิ่มประตูกันอีกรอบ แต่เผอิญบรรยากาศการลงทุนไม่เป็นใจ หุ้นถึงร่วงลงจากจุดสูงสุดที่ระดับ 2.90 บาท ลงมาปิดที่ 2.68 บาท เหลือบวกแค่ 0.12 บาท หรือขึ้นไป 4.70% ด้วยมูลค่าการซื้อขาย 250 ล้านบาท พร้อมกับเปิดช่องด้วยการขึ้นแรงเป็นวันแรก “โมนิก้า” ถือเป็นจังหวะของพวกกล้าได้กล้าเสียอย่างแท้จริงนะจ๊ะ
*ถึงกระนั้นต้องเผื่อใจไว้บ้างสักเล็กน้อย เพราะบางครั้งเกมการเล่นเที่ยวนี้ก็ไม่มีอะไรแน่นอน ขนาดหุ้นขวัญใจนักซิ่งอย่าง ECL ยังจอดไม่เป็นท่า วันก่อนขึ้นมาเท่าไหร่ วานนี้ลงไปเท่านั้น “โมนิก้า” ถึงพยายามเตือนพวกมือใหม่หัดขับต้องหาทางลงให้กับตัวเองดีๆ เพราะสตอรี่ที่เป็นตัวบิ้วลด์อารมณ์ไม่มีอะไรใหม่ๆ เข้ามาจรรโลงจิตใจสักอย่าง หุ้นถึงอ่อนตัวลงมาปิดที่ 1.74 บาท ลบไป 0.23 บาท หรือลงไป 11.70% บวกด้วยทิศทางขาลง มันไม่ไหวนะเนี่ย
*เหมือนกับหุ้น IVL ถ้ามองทิศทางของหุ้นแบบเซียนเทคนิค นี่คือจุดอันตรายอย่างยิ่งยวด เพราะหุ้นเด้งขึ้นมาปิดแก๊ปที่เปิดไว้เรียบร้อยแล้ว ต่อจากนั้นก็รูดลงมาปิดที่จุดต่ำสุดของวันที่ระดับ 20.40 บาท ลบไป 1.40 บาท หรือลงไป 6.40% ด้วยมูลค่าการซื้อขาย 530 ล้านบาท แสดงให้เห็นว่า มีแรงเทขายที่กระหน่ำออกมาเยอะแยะไปหมด หลบได้ ก็ควรหลบก่อนเจ้าค่ะ
*สำหรับในรายของ PSTC มาด้วยความเชื่อเรื่องเทิร์นอะราวด์ แรงซื้อถึงไหลเข้ามาเรื่อยๆ ไม่มีการดันราคาอย่างบ้าระห่ำ แต่ความผิดปกติดันปรากฏให้เห็นอย่างโจ่งแจ้งเสียก่อน พวกนกรู้ถึงป้องปากเม้าท์กันให้แซ่ดว่า เล่นกันอีกหลายรอบแน่ๆ ล่าสุดหุ้นวิ่งขึ้นมาปิดที่ 1.13 บาท บวกไป 0.09 บาท หรือขึ้นไป 8.65% ด้วยมูลค่า 180 ล้านบาท ว่ากันว่า เสี่ย ป. ปลา มีเอี่ยวเต็มๆ นะจะบอกให้
*ป.ล.วันนี้ได้ข้อสรุปเกี่ยวกับแนวทางการเล่นของพวกกองทุน กับปอบผีฟ้าแล้วว่า การขายหุ้นแต่ละรอบมักอ้างข่าวจริงปรากฏให้เห็นเป็นประจำ และจะไปรอช้อนของถูกเมื่อลงมาตรงแนวรับจิตวิทยาเป็นประจำ..จริงหรือไม่ ติดตามดูกันให้ดีๆ นะจ๊ะ